SKRIFTLIG FORESPØRGSEL P-2949/00

af Toine Manders (ELDR) til Kommissionen

(11. september 2000)

Om: Transfer-ordningen for professionelle sportsfolk

I Bosman-dommen fastslog Domstolen, at princippet om arbejdstagernes fri bevægelighed også gælder for professionelle sportsfolk. I henhold til dommen kan en idrætsudøver ikke afkræves et overgangsbeløb, før han skifter arbejdsgiver, hvis hans kontrakt er udløbet. Vi respekterer fuldt ud Domstolens dom.

Vi har bragt i erfaring, at Kommissionen har til hensigt at udarbejde nye bestemmelser om transfer-ordningen, som den nu er blevet ændret efter Bosman-dommen med hjemmel i arbejdsmarkedslovgivningen. En ordning med hjemmel i arbejdsmarkedslovgivningen indebærer, at arbejdsgiver og arbejdstager ved indgåelsen af kontrakten enes om, hvilken kompensation der skal betales, såfremt kontrakten opsige før tiden. Efter vores opfattelse er en sådan ordning ikke i modstrid med Bosman-dommen, da den er dækket af parternes aftalefrihed. Endvidere indgås disse kontrakter frivilligt og efter høring af juridiske sagkyndige. Et forbud mod en sådan ordning med hjemmel i arbejdsmarkedslovgivning er efter vores opfattelse forhastet og før øjeblikket unødvendig. Så meget mere som kontrakter med arbejdstagere med en skuffende indsats ikke ensidigt kan opsiges fra arbejdsgiverside.

Antallet af sportsfolk, som der betales enormt høje kompensationsbeløb for, er meget begrænset. Et forbud mod en ordning med hjemmel i arbejdsmarkedslovgivningen vil i første række få negative følger for ansættelseskontrakter og lønninger for sportsfolk, som er mindre mobile. Deres lønninger afhænger nemlig direkte af de kompensationsbeløb, som klubberne modtager for topsportsfolk, som opsiger deres kontrakt før tiden.

Vi planlægger at afholde en høring under den næste mødeperiode i oktober af repræsentanter for en række nationale sportsforbund. Det ville glæde os meget, hvis det ansvarlige medlem af Kommissionen kunne deltage i høringen.

1. Vil Kommissionen være rede til at udsætte sin afgørelse om gyldigheden/lovligheden af kompensationsbeløb i forbindelse med opsigelse af ansættelseskontrakter før tiden, indtil der foreligger flere oplysninger om konsekvenserne af en sådan afgørelse?

2. Vil Kommissionen være rede til at foretage en grundigere undersøgelse af konsekvenserne af sin planlagte politik for kompensationsbeløb i forbindelse med opsigelse af ansættelseskontrakter?

Svar afgivet på Kommissionens vegne af Mario Monti

(18. oktober 2000)

Det tilkommer ikke Kommissionen at opstille nye regler for fodbold. Kommissionen anerkender idrætsorganisationernes beføjelser til at udstede bestemmelser, men den har pligt til at overvåge, at de bestemmelser, de vedtager, er i overensstemmelse med EF-retten.

Kommissionen har modtaget flere klager vedrørende FIFA's (Det Internationale Forbund af Fodboldsammenslutninger) transfer-regler, hvor det fremføres, at EF-retten overtrædes med hensyn dels til arbejdskraftens frie bevægelighed, dels til konkurrencen. Behandlingen af klagerne har givet anledning til, at der er indledt en procedure over for FIFA.

Kommissionens procedure tager ikke sigte på de transfers, der foretages i overensstemmelse med de arbejdsretlige bestemmelser.

Proceduren har til formål at regulere FIFA's transfers, når disse pålægger spillere og klubber forpligtelser, der ikke omhandles i de aftaler, de har indgået mellem sig, eller i den lovgivning, som finder anvendelse på aftalerne.

Den 31. august 2000 erkendte FIFA offentligt, at dets regler for internationale transferer af spillere skulle ændres, for at de kunne blive forenelige med EF-retten. Det bebudede, at der ville blive nedsat en arbejdsgruppe, der skulle undersøge sagen, og det forelagde Kommissionen de overvejelser, der var iværksat på det første møde i arbejdsgruppen. Repræsentanterne for den task force, der har i opdrag at udarbejde konkrete forslag, har mødt de medlemmer, der har ansvaret for konkurrence og for uddannelse og kultur, og de har givet tilsagn om at fremsætte konkrete forslag senest den 31. oktober 2000.

Idet Kommissionen på ny bekræfter, at den er rede til at hjælpe idrætsorganisationerne med at finde en løsning, der er forenelig med EF-retten, skal den anføre, at den ønsker en hurtig afslutning på denne sag. Det positive eller negative udfald afhænger af FIFA's forslag og begrundelser. Når Kommissionen skal vurdere, om forslagene er forenelige med traktaten, vil den tage hensyn til erhvervsgrenens særegenskaber, særlig nødvendigheden af, at de klubber, der uddanner de unge spillere, får rimelig dækning, samtidig med at de unges rettigheder tilgodeses, og af at den uundværlige samhørighed mellem store og små klubber sikres i en sådan grad, at disse fortsat kan konkurrere på lige fod.